Gloria Jean Watkins

Gloria Jean Watkins známejšia pod jej pseudonymom bell hooks (* 25. september 1952, Hopkinsville, Kentucky, USA† 15. december 2021, Berea, Kentucky) bola moderná teoretička, spisovateľka, aktivistka a akademička, ktorá sa zaoberala rasou, genderom, spoločenskými vrstvami a sexuálnou opresiou. Tvorba bell hooks zahŕňa približne 40 kníh, odborné aj populárne články, eseje, poéziu a päť kníh pre deti. Svoj básnický debut mala v roku 1978, kedy hooks vydala svoju prvú zbierku básní "And There We Wept".
Osobný život a smrť.
Gloria Jean Watkins sa narodila v Hopkinsville v štáte Kentucky v USA do chudobnej rodiny siedmych detí. Jej otec Veodis Watkins pracoval ako údržbár na pošte a matka Rosa Bell bola ženou v domácnosti. Vyrastala v domácnosti plnej kníh, vďaka čomu si v nich vybudovala záľubu a ako malé dieťa preferovala radšej doma čítať knihy, než sa ísť von hrať s rovesníkmi.
Navštevovala rasovo segregovanú verejnú základnú školu v Hopkinsville. Recitovala básne pre lokálnu cirkevnú komunitu a bola veľmi ovplyvnená svojou prastarou mamou, Bell Blair Hooks, na počesť ktorej si vybrala svoje umelecké meno. Štylizovala ho malými písmenami, aby umiestnila viac pozornosti na jej myšlienky a diela a nie na jej meno.
V roku 1973 získala bakalársky titul z anglického jazyka na Stanford University. V magisterskom štúdiu anglického jazyka pokračovala na University of Wisconsin, kde v roku 1976 získala magisterský titul a v roku 1983 získala doktorát na University of California, Santa Cruz.
Po dlhej chorobe zomrela 15. decembra 2021 vo veku 69 rokov vo svojom dome v Berei na zlyhanie obličiek.
Budhizmus.
Prvýkrát sa stretla s budhizmom už v osemnástich rokoch počas štúdia na Stanford University. V tom období sa zoznámila s budhistickým básnikom Garym Snyderom, ktorý ju zasvätil do tejto filozofie.
Budhizmus ju sprevádzal na jej osobnej ceste, na ktorej sa usilovala opäť objaviť lásku a spiritualitu vo svojom živote, pričom sa snažila tieto hodnoty spojiť so svojím zameraním na aktivizmus a spravodlivosť.
Profesionálny život.
Vyučovala na univerzitách Stanford, Yale a The City College of New York. V roku 2004 sa vrátila do Kentucky a začala učiť na Berea College. 7. septembra 2015 bol na tejto univerzite oficiálne otvorený bell hooks Institute, ktorého úlohou je udržať posolstvo hooks prostredníctvom umenia a artefaktov z jej života. V roku 2015 hooks darovala svoje listy, rukopisy a pamäti univerzite Berea. V roku 2018 ju Carnegie Center uviedlo do "Kentucky Writers Hall of Fame".
Feminizmus.
Navrhla novú definíciu feminizmu, ktorý nebojuje za rovnosť medzi ženami a mužmi, ale skôr feminizmus, ktorý je proti akémukoľvek útlaku a vykorisťovaniu, vrátane sexizmu, rasizmu, triednemu deleniu a imperializmu. Každý z týchto útlakov je neoddeliteľný.
Autorka upozorňovala aj na rastúci problém medzi feministickými teoretičkami a praktickými aktivistkami, ktorý podľa nej môže oslabovať feminizmus. Kritizovala, že akademický diskurz sa stal príliš zložitý pre väčšinu žien, najmä z marginalizovaných skupín. Naopak, niektoré feministické aktivistky si neuvedomujú, že obmedzený prístup k vzdelaniu bráni ženám v účasti na politickom a intelektuálnom živote.
"Ain’t I a Woman? Black Women and Feminism".
Svoju prvú rozsiahlu knihu začala písať vo veku devätnásť rokov, počas jej magisterského štúdia. Kniha "Ain’t I a Woman: Black Women and Feminism", vydaná v roku 1981, nesie názov inšpirovaný slávnym prejavom aktivistky Sojourner Truth. Toto zásadné dielo feministického výskumu sa sústreďuje na skúsenosti afroamerických žien. bell hooks v ňom analyzuje, ako sexizmus ovplyvňoval životy afroamerických žien počas obdobia otroctva, zaoberá sa tiež prejavmi sexizmu zo strany afroamerických mužov a skúma rasizmus vo feministických hnutiach. Ďalej sa venuje postaveniu žien tmavej pleti v rámci týchto hnutí a celkovému podceňovaniu černošského ženstva. Kniha ponúka hlboký a komplexný pohľad na intersekciu rasy a rodovej nerovnosti.
"Bone Black: Memories of Girlhood".
Memoáre o živote bell hooks "Bone Black: Memories of Girlhood" boli vydané 15. októbra 1997 vydavateľstvom Holt Paperbacks. Táto autobiografia poskytuje intímny pohľad na autorkino detstvo a formujúce roky so zameraním na skúsenosti ženy tmavej farby pleti na juhu USA. Memoáre si získali uznanie kritikov aj širokú obľubu čitateľov a dodnes patria k významným dielam.
Memoáre "Bone Black: Memories of Girlhood" sú plné myšlienok a vnemov, zachytávajúcich rozvíjajúcu sa ženskú kreativitu a cestu dieťaťa k tomu, aby sa stalo spisovateľkou. Prostredníctvom cesty sebapoznania odhaľuje svoj tvorivý duch, ktorý hral zásadnú rolu v jej ceste.
Už v ranom veku bell hooks spoznáva role, ktoré ženy a muži zohrávajú v spoločnosti, a uvedomuje si bezmocnosť detí, najmä černošských dievčat. Svojím písaním vrhá nové svetlo na spoločnosť, ktorá oslavuje radosť z manželstva pre mužov, no ženám prisudzuje iba mlčanie. Útechu nachádza v knihách a písanie sa pre ňu stáva životnou potrebou.